PMIndiaData/PMIndiaSum huggingface dataset:
ரோம் மற்றும் கிளாஸ்கோ பயணத்தையொட்டி பிரதமர் வெளியிட்ட அறிக்கை

இத்தாலி பிரதமர் மேதகு மரியோ டிராகி அழைப்பின் பேரில் இத்தாலியின் ரோம் நகர் மற்றும் வாடிகன் நகருக்கு அக்டோபர் 29 முதல் 31ம் தேதி வரை செல்கிறேன். அதைத் தொடர்ந்து இங்கிலாந்து பிரதமர் மேதகு போரிஸ் ஜான்சன் அழைப்பின் பேரில் இங்கிலாந்துக்கு 2021 நவம்பர் 1ம் தேதி முதல் 2ம் தேதி வரை பயணம் மேற்கொள்கிறேன். ரோமில், ஜி20 தலைவர்களின் 16வது உச்சிமாநாட்டில் கலந்து கொள்கிறேன். அங்கே ஜி20 தலைவர்களுடன் உலக பொருளாதாரம் மற்றும் பெருந்தொற்றிலிருந்து சுகாதார மீட்பு குறித்த ஆலோசனையில் கலந்து கொள்வேன். 2020ம் ஆண்டு கொரோனா தொற்று ஏற்பட்டது முதல், நேரடியாக நடைபெறும் முதல் ஜி-20 உச்சிமாநாடு இது. இதில் தற்போதைய உலகளாவிய நிலவரம் குறித்து ஆய்வு செய்யப்படும் மற்றும் தொற்று சூழலிருந்து நிலையான பொருளாதார மீட்பு நடவடிக்கையை வலுப்படுத்த ஜி20 எவ்வாறு திறம்பட செயல்பட முடியும் என்பது குறித்த கருத்துக்கள் பகிரப்படும். எனது இத்தாலி பயணத்தில், போப் பிரான்ஸிஸ் மற்றும் வெளிறவுத்துறை அமைச்சர் கார்டினல் பீட்ரோ பரோலின் ஆகியோரை சந்திக்க வாடிகன் நகருக்கும் செல்லவுள்ளேன். ஜி20 உச்சிமாநாட்டுக்கு இடையே, மற்ற உறுப்பு நாடுகளின் தலைவர்களையும் சந்தித்து இருதரப்பு உறவுகளை மேம்படுத்துவது குறித்து அவர்களுடன் ஆலோசிக்கவுள்ளேன். ஜி20 உச்சிமாநாடு அக்டோபர் 31ம் தேதி முடிவடைந்தபின், பருவநிலை மாற்றத்துக்கான ஐ.நா அமைப்பின் (யுஎன்எப்சிசிசி) 26வது சிஓபி-26 மாநாட்டில், கலந்து கொள்ள கிளாஸ்கோ செல்லவுள்ளேன். நவம்பர் 1ம் தேதி முதல் 2ம் தேதி வரை நடைபெறும் சிஓபி-26 உலக தலைவர்கள் உச்சிமாநாட்டில் 120 நாடுகளின் தலைவர்களுடன் கலந்துகொள்ளவுள்ளேன். இயற்கையுடன் இணைந்து வாழும் நமது பாரம்பரியம் மற்றும் கிரகங்களுக்கு மரியாதை அளிக்கும் கலாச்சாரம் ஆகியவற்றின்படி, தூய மற்றும் புதுப்பிக்கத்தக்க எரிசக்தி, எரிசக்தி திறம்பட பயன்படுத்துதல், காடுவளர்ப்பு மற்றும் உயிரி பன்முகத்தன்மை ஆகியவற்றை விரிவுபடுத்தும் லட்சிய நடவடிக்கையை நாங்கள் எடுத்து வருகிறோம். பருவநிலை நடவடிக்கை, தணித்தல் மற்றும் மீட்பு நடவடிக்கை மற்றும் பலதரப்பு கூட்டணிகளை உருவாக்குவதல் போன்றவற்றுக்கு கூட்டு முயற்சியை உருவாக்குவதில் இந்தியா இன்று புதிய சாதனை படைத்து வருகிறது. புதுப்பிக்கத்தக்க எரிசக்தி, காற்று மற்றும் சூரிய மின்சக்தி திறன் ஆகியவற்றை அமைப்பதில் இந்தியா முன்னணி நாடுகளில் ஒன்றாக உள்ளது. உலக தலைவர்கள் உச்சிமாநாட்டில், பருவநிலை நடவடிக்கையில் இந்தியாவின் சிறப்பான சாதனையை நான் பகிர்வேன். கார்பன் இடைவெளியை சமஅளவில் பகிர்வது, தணித்தல் மற்றும் பருவநிலை நடவடிக்கைகளுக்கு ஆதரவு அளிப்பது மற்றும் மீட்பு நடவடிக்கைகள், நிதிதிரட்டல், தொழில்நுட்ப பரிமாற்றம் மற்றும் பசுமையான மற்றும் முழுமையான வளர்ச்சிக்கு நிலையான வாழ்க்கை முறையின் முக்கியத்துவம் உட்பட பருவநிலை மாற்ற பிரச்னைகளுக்கு விரிவாக தீர்வு காணும் அவசியத்தை நான் சுட்டிக் காட்டுவேன். உறுப்பு நாடுகளின் தலைவர்கள், புதுமை கண்டுபிடிப்பாளர்கள் மற்றும் அரசுகளுக்கு இடையேயான அமைப்பு உட்பட அனைத்து தரப்பினரையும் சந்திக்கவும், நமது சுத்தமான எரிசக்தியை மேலும் அதிகரிப்பதற்கான சாத்தியங்களை ஆராயவும் சிஓபி26 மாநாடு ஒரு வாய்ப்பை வழங்கும்.
இந்தியா மற்றும் மொரோக்கோ இடையே இயையோர் விவகாரங்களளில் ஒத்துழைப்புக்கான புரிந்துணர்வு ஒப்பந்தம் குறித்து மத்திய அமைச்சரவைக்கு விளக்கம்

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியா மற்றும் மொராக்கோ இடையே பிப்ரவரி 2019-ல் கையெழுத்திடப்பட்ட இளையோர் விவகாரங்களில் ஒத்துழைப்புக்கான புரிந்துணர்வு ஒப்பந்தம் குறித்து விவரிக்கப்பட்டது. தகவல் மற்றும் இளைஞர்கள் பரிமாற்றம் உள்ளிட்ட பல்வேறு நிகழ்வுகளில் பங்கேற்பதன் மூலம், இரு நாடுகள் இடையே இளையோர் விவகாரங்களில் ஒத்துழைப்பினை வலுப்படுத்துவதும் ஊக்குவிப்பதும் இந்த புரிந்துணர்வு ஒப்பந்தத்தின் நோக்கமாகும். The Union Cabinet, chaired by the Prime Minister Shri Narendra Modi, was apprised about an MoUsigned in February, 2019 on youth matters between India and Morocco.
நீடித்த நகர்ப்புற மேம்பாட்டு துறையில் தொழில்நுட்ப ஒத்துழைப்புக்கு இந்தியா இங்கிலாந்து இடையே புரிந்துணர்வு ஒப்பந்தத்துக்கு அமைச்சரவை ஒப்புதல்

நீடித்த நகர்ப்புற மேம்பாட்டுத் துறையில் தொழில்நுட்ப ஒத்துழைப்புக்காக 2018 ஏப்ரல் மாதம் இங்கிலாந்தும் இந்தியாவும் செய்து கொண்ட புரிந்துணர்வு ஒப்பந்தம் குறித்து பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவை கூட்டத்தில் எடுத்துரைக்கப்பட்டது. விவரங்கள் நீடித்த நகர்ப்புற மேம்பாட்டுத் துறையில் இந்திய இங்கிலாந்து நிறுவன ஒத்துழைப்பை வலுப்படுத்துவதும் வசதியேற்படுத்திக் கொடுப்பதும் இந்த புரிந்துணர்வு ஒப்பந்தத்தின் நோக்கமாகும். பொலிவுறு நகரங்கள் உருவாக்கம், திடக்கழிவு மேலாண்மை, கட்டுபடியாகும் பசுமை வீடுகள், கழிவு நீர் மேலாண்மை, நகர்ப்புற நிறுவனங்கள் திறனை மேம்படுத்துதல், நகர்ப்புற பகுதிகளில் திறன் மேம்பாடு, நகர்ப்புற நகர்வுகள், புத்திகூர்மையான போக்குவரத்து அமைப்பு மற்றும் போக்குவரத்து சார்ந்த மேம்பாடு, நிதி மற்றும் அது தொடர்பான பகுதிகளில் புதுமையான அணுகுதல் மற்றும் சம்பந்தப்பட்ட தரப்பினர் பரஸ்பரம் ஒப்புக்கொண்ட பகுதிகளில் ஒத்துழைப்பு அடங்கும். நடைமுறை யுக்தி இந்த புரிந்துணர்வு ஒப்பந்தத்தின் கீழ் இந்திய இங்கிலாந்து கூட்டு பணிக்கு குழு அமைக்கப்பட்டு திட்டங்களை நடைமுறைப்படுத்த யுக்திகள் வடிவமைக்கப்பட்டு, ஒப்பந்தக் கட்டமைப்பின் கீழ் ஒத்துழைப்பு அளிக்கப்படும். நகர்ப்புற மேம்பாட்டுக்கான இந்த கூட்டு பணிக்குழு ஆண்டுக்கு ஒரு முறை இந்தியாவிலும் இங்கிலாந்திலும் மாறி மாறி சந்திக்கும். பெரும் தாக்கம் இந்தப் புரிந்துணர்வு ஒப்பந்தம் வலிமையான, ஆழமான மற்றும் நீடித்த இருதரப்பு ஒத்துழைப்பை நீடித்த நகர்ப்புற மேம்பாட்டுத் துறையில் இரு நாடுகளுக்கு இடையே ஏற்படுத்தும். பயனாளிகள்: இந்தப் புரிந்துணர்வு ஒப்பந்தம் பொலிவுறு நகரங்கள் வளர்ச்சி, திடக்கழிவு மேலாண்மை, குறைந்தவிலை பசுமை வீடுகள், கழிவு நீர் மேலாண்மை, நகர்ப்புற பகுதிகளில் திறன் மேம்பாடு, நகர்ப்புற நகர்வு, புத்திகூர்மையான போக்குவரத்து முறை மற்றும் போக்குவரத்து சார்ந்த வளர்ச்சி ஆகியவற்றில் வேலை வாய்ப்புக்களை உருவாக்கும் என எதிர்பார்க்கப்படுகிறது.
இளைஞர்கள் விவகாரத்தில் ஒத்துழைப்புக்காக இந்தியா, ஆர்மேனியா இடையே கையெழுத்தான புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் மத்திய அமைச்சரவைக் கூட்டம் நடைபெற்றது. அப்போது, இளைஞர்கள் விவகாரத்தில், ஒத்துழைப்புக்காக இந்தியா, ஆர்மேனியா இடையே ஏற்கனவே புரிந்துணர்வு ஒப்பந்தம் கையெழுத்தான தகவல் எடுத்துரைக்கப்பட்டது. இந்த புரிந்துணர்வு ஒப்பந்தம், கடந்த ஏப்ரல் மாதத்தில் கையெழுத்தானது. இந்த புரிந்துணர்வு ஒப்பந்தம், 5 ஆண்டுகளுக்கு நடைமுறையில் இருக்கும். அதன்பிறகு, ஒப்பந்தத்தை நீட்டிக்க விரும்பவில்லை என்று, ஒப்பந்தம் காலாவதியாவதற்கு குறைந்தபட்சம் 6 மாதங்களுக்கு முன்பு, ஏதாவது ஒரு நாடு தெரிவிக்காவிட்டால், இந்த ஒப்பந்தம் தானாகவே மீண்டும் 5 ஆண்டுகளுக்கு நீட்டிக்கப்படும். இந்த ஒப்பந்தத்தை எந்தவொரு நாடும், 6 மாதங்களுக்கு முன்பாக, எழுத்துமூலம் தகவல் தெரிவித்து ரத்துசெய்ய முடியும். இளைஞர்கள் விவகாரத்தில் இரு நாடுகளுக்கும் இடையே ஒத்துழைப்பை வலுப்படுத்துவதும், ஊக்குவிப்பதுமே இந்த புரிந்துணர்வு ஒப்பந்தத்தின் நோக்கம். இதற்காக இரு நாடுகளும் நிகழ்ச்சிகளை நடத்தி பங்கேற்கும். தகவல் மற்றும் புலமை பரிமாறிக் கொள்ளப்படும். இளைஞர்கள் பரிமாற்றம் மேற்கொள்ளப்படும். இளைஞர்கள் விவகாரத்தில் ஒத்துழைப்புக்கான பகுதிகளில், இளைஞர்கள் பரிமாற்றம், இளைஞர் அமைப்புகளின் பிரதிநிதிகள் மற்றும் கொள்கைகளை வகுப்பதில் இளைஞர்களுக்கான அரசு அதிகாரிகளின் பொறுப்பாளர்கள் ஆகியவை அடங்கும். இரு நாடுகளிலும் இளைஞர்கள் விவகாரங்கள் தொடர்பாக நடைபெறும் சர்வதேச கருத்தரங்குகள், பயிலரங்கம் ஆகியவற்றுக்கு அழைப்பு விடுக்கவும் ஒப்பந்தம் வழிவகை செய்கிறது. மேலும், அச்சு தகவல்கள், திரைப்படங்கள், அனுபவங்கள் ஆகியவற்றை பரிமாறிக் கொள்ளலாம். இரண்டு நாடுகளிலும் நடைபெறும் இளைஞர் முகாம்கள், இளைஞர் திருவிழாக்கள் மற்றும் பிற நிகழ்ச்சிகளில் பங்கேற்பது, இளைஞர்கள் விவகாரம் தொடர்பான ஆய்வு மற்றும் பிற விவகாரங்களிலும் ஒத்துழைப்பு ஆகியவை ஏற்படும்.
ஓணம் பண்டிகையையொட்டி  மக்களுக்கு பிரதமர் வாழ்த்து

ஓணம் பண்டிகையையொட்டி ஒவ்வொருவருக்கும் குறிப்பாக உலகம் முழுவதும் உள்ள மலையாள சமுதாய மக்களுக்கும், கேரள மாநில மக்களுக்கும் பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் வெளியிட்டுள்ள ட்விட்டர் பதிவில் கூறியிருப்பதாவது: “அனைவருக்கும், குறிப்பாக மலையாள மாநில மக்கள் மற்றும் உலகம் முழுவதும் பரவியுள்ள மலையாள மொழி பேசும் மக்களுக்கு ஓணம் வாழ்த்துக்கள். இந்த பண்டிகை, இயற்கை அன்னையின் முக்கிய பங்கு, கடின உழைப்பாளிகளான நமது விவசாயிகளின் முக்கியத்துவத்தை வலியுறுத்துகிறது. நமது சமுதாயத்தில் நல்லிணக்க உணர்வை ஓணம் மேலும் வலுப்படுத்தட்டும்.”
மார்ச் 11-12 பிரதமர் குஜராத் செல்கிறார்

பிரதமர் திரு நரேந்திர மோடி, மார்ச் 11-12-ல் குஜராத் செல்கிறார். 11-ம் தேதி பிற்பகல் 4 மணி அளவில் குஜராத் பஞ்சாயத் மகாசம்மேளனத்தில் பிரதமர் கலந்துகொண்டு உரையாற்றுகிறார். மார்ச் 12 காலை 11 மணி அளவில் தேசிய பாதுகாப்புப் பல்லைக்கழக கட்டடத்தை நாட்டுக்கு அர்ப்பணிக்கும் பிரதமர், அப்பல்கலைக்கழகத்தின் முதலாவது பட்டமளிப்பு விழாவிலும் சிறப்பு விருந்தினராக பங்கேற்று உரையாற்றுகிறார். அன்று மாலை 6.30 மணி அளவில் 11-வது விளையாட்டு கும்பமேளாவை பிரதமர் தொடங்கி வைத்து உரையாற்ற உள்ளார். 33 மாவட்ட ஊராட்சிகள், 248 தாலுக்கா பஞ்சாயத்துகள் மற்றும் 14,500-க்கும் மேற்பட்ட கிராம பஞ்சாயத்துக்களுடன் குஜராத் மாநிலம் மூன்றடுக்கு பஞ்சாயத்துராஜ் முறையை கொண்டதாக உள்ளது. ‘குஜராத் பஞ்சாயத்துராஜ் மகா சம்மேளனம்: நமது கிராமம், நமது பெருமை‘ என்ற தலைப்பிலான இந்த நிகழ்ச்சியில், மாநிலம் முழுவதும் உள்ள மூன்றடுக்கு பஞ்சாயத்து ராஜ் அமைப்புகளையும் சேர்ந்த ஒரு லட்சத்துக்கும் மேற்பட்ட பிரதிநிதிகள் பங்கேற்க உள்ளனர். காவல்துறை, குற்றவியல் நீதி மற்றும் சீர்திருத்த நிர்வாகம் தொடர்பான பல்வேறு துறைகளில் தேவைப்படும் உயர்தர பயிற்சி பெற்ற மனிதவளத்தை உருவாக்க தேசிய பாதுகாப்பு பல்கலைக்கழகம் அமைக்கப்பட்டது. 2010-ல் குஜராத் அரசால் ஏற்படுத்தப்பட்ட பாதுகாப்பு திறன் பல்கலைக்கழகத்தை மேம்படுத்தி தேசிய பாதுகாப்பு பல்கலைக்கழகம் என்ற பெயரில் தேசிய காவல்துறை பல்கலைக்கழகத்தை அரசு அமைத்துள்ளது. தேசிய முக்கியத்துவம் வாய்ந்த இந்தப் பல்கலைக்கழகம், 1, அக்டோபர் 2020 முதல் செயல்பட்டு வருகிறது. இந்தப் பல்கலைக்கழகம் அறிவாற்றல் மற்றும் தொழில்துறை வளங்களை ஊக்குவித்து, தனியார் துறையினருடனான ஒத்துழைப்புகளை மேம்படுத்துவதோடு, காவல் மற்றும் பாதுகாப்புத்துறை சார்ந்த பல்வேறு துறைகளில், உயர் சிறப்பு மையங்களையும் அமைக்க உள்ளது. தேசிய பாதுகாப்பு பல்கலைக்கழகத்தில், காவல்துறை மற்றும் காவல் அறிவியல் மற்றும் மேலாண்மை, குற்றவியல் சட்டம் மற்றும் நீதி, இணைய உளவியல், தகவல் தொழில்நுட்பம், செயற்கை நுண்ணறிவு மற்றும் இணைய பாதுகாப்பு, குற்றப்புலனாய்வு, பாதுகாப்பு சங்கேத மொழிகள், உள்நாட்டு பாதுகாப்பு மற்றும் உத்திகள், உடற்கல்வி மற்றும் விளையாட்டு, கடலோரம் மற்றும் கடல்சார் பாதுகாப்பு போன்ற உள்நாட்டு பாதுகாப்பு தொடர்பான பாடங்களில் பட்டயப்படிப்பு (டிப்ளமோ) முதல் முனைவர் பட்டம் வரையிலான படிப்புகளை வழங்க உள்ளது. தற்போது இந்தப் பாடப்பிரிவுகளில் 18 மாநிலங்களைச் சேர்ந்த 822 மாணவர்கள் சேர்ந்துள்ளனர். 2010-ல் பிரதமர் திரு நரேந்திர மோடி குஜராத் முதலமைச்சராக இருந்தபோது, அவரது தொலைநோக்கு சிந்தனையின் விளைவாக 16 விளையாட்டுகள் மற்றும் 13 லட்சம் பங்கேற்பாளர்களுடன் தொடங்கப்பட்ட விளையாட்டு கும்பமேளா, தற்போது 36 பொது விளையாட்டுகள் மற்றும் 26 பாரா விளையாட்டுக்களுடன் நடத்தப்படுகிறது. 11-வது விளையாட்டு கும்பமேளாவில் பங்கேற்க 45 லட்சத்துக்கும் மேற்பட்ட விளையாட்டு வீரர்கள் பதிவு செய்துள்ளனர். இந்த விளையாட்டு கும்பமேளா குஜராத்தின் விளையாட்டு சூழலில் புரட்சியை ஏற்படுத்தியுள்ளது. வயது வித்தியாசமின்றி மாநிலம் முழுவதும் உள்ள மக்கள் இதில் பங்கேற்று ஒரு மாத காலத்திற்கு மேலாக விளையாட உள்ளனர். கபடி, கோ-கோ, கயிறு இழுத்தல், யோகாசனம், மல்லர்கம்பம் போன்ற பாரம்பரிய விளையாட்டுக்கள் மற்றும் பனிச்சறுக்கு, டென்னிஸ் போன்ற நவீன விளையாட்டுகளின் சங்கமமாக இது நடத்தப்படுகிறது. அடித்தள அளவில் விளையாட்டுத் திறன் உடையவர்களை அடையாளம் காண்பதில் இந்த விழா முக்கியப் பங்கு வகிக்கிறது. அத்துடன் பாரா விளையாட்டுக்களுக்கும் (மாற்றுத்திறனாளி விளையாட்டு) குஜராத் முக்கியத்துவம் அளித்து வருகிறது. —-
பதவி ஏற்ற யோகி ஆதித்யநாத் மற்றும் அவரது அமைச்சர்களுக்கு பிரதமர் வாழ்த்து

உத்தரப்பிரதேசத்தின் முதலமைச்சர் மற்றும் அமைச்சர்களாக பதவி ஏற்றுக்கொண்ட யோகி ஆதித்யநாத் மற்றும் அவரது அமைச்சரவைச் சகாக்களுக்கு பிரதமர் திரு நரேந்திர மோடி வாழ்த்துத் தெரிவித்துள்ளார். கடந்த ஐந்து ஆண்டுகளில் நிகழ்த்தப்பட்ட சாதனைகளை நினைவுகூர்ந்துள்ள பிரதமர், முதலமைச்சரின் தலைமையின் கீழ், மாநிலம் வளர்ச்சியின் புதிய அத்தியாயத்தை எழுதும் என்று குறிப்பிட்டுள்ளார். பிரதமரின் டுவிட்டர் பதிவு வருமாறு; ‘’ உத்தரப்பிரதேசத்தின் முதலமைச்சராக பதவியேற்றுள்ள யோகி ஆதித்யநாத் மற்றும் அவரது அமைச்சர்களுக்கு வாழ்த்துக்கள். கடந்த 5 ஆண்டுகளில், மாநிலத்தின் வளர்ச்சியில் பல மைல்கல் சாதனைகள் நிகழ்த்தப்பட்டுள்ளன. உங்கள் தலைமையிலான அரசு, மாநில மக்களின் விருப்பங்களை நிறைவேற்றி, வளர்ச்சிக்கான மற்றொரு புதிய அத்தியாயத்தை எழுதும்’’
சிட்னி உரையாடலில் பிரதமர் சிறப்புரை வழங்குகிறார்

நவம்பர் 18, 2021 அன்று இந்திய நேரப்படி காலை 9 மணிக்கு சிட்னி உரையாடலில் பிரதமர் திரு நரேந்திர மோடி சிறப்புரை ஆற்றுவார். ஆஸ்திரேலியப் பிரதமரின் அறிமுகவுரைக்கு பிறகு இந்தியாவின் தொழில்நுட்ப பரிணாம வளர்ச்சி மற்றும் புரட்சி என்ற கருப்பொருளில் பிரதமர் பேசுவார். 2021 நவம்பர் 17 முதல் 19 ஆம் தேதி வரை சிட்னி உரையாடல் நடைபெறுகிறது. இது ஆஸ்திரேலிய வியூகக் கொள்கை நிறுவனத்தின் முன்முயற்சியாகும். புதிய யோசனைகளை உருவாக்கவும், வளர்ந்து வரும் மற்றும் முக்கியமான தொழில்நுட்பங்களால் ஏற்படும் வாய்ப்புகள் மற்றும் சவால்களைப் பற்றி விவாதிக்கவும், பொதுவான புரிதலை நோக்கி செயல்படவும் அரசியல், வணிக மற்றும் அரசாங்கத் தலைவர்களை இது ஒன்றிணைக்கும். ஆஸ்திரேலிய பிரதமர் திரு ஸ்காட் மோரிசன் மற்றும் ஜப்பான் முன்னாள் பிரதமர் திரு ஷின்சோ அபே ஆகியோரின் முக்கிய உரையும் இந்நிகழ்வில் இடம்பெறவுள்ளது.
சர்வதேச எரிசக்தி அமைப்பு மற்றும் கடல் எரிசக்தி அமைப்பில் இந்தியா இணைந்ததற்கு அமைச்சரவை ஒப்புதல்

பிரதமர் திரு நரேந்திர மோடி தலைமையில் கூடிய மத்திய அமைச்சரவை, சர்வதேச எரிசக்தி அமைப்பு மற்றும் கடல் எரிசக்தி அமைப்பு ஆகியவற்றில் அமல்படுத்தும் ஒப்பந்தத்தில் கையெழுத்திட்டு இணைந்ததை அங்கீகரித்தது. இந்த ஒப்பந்தத்தை செயல்படுத்த பூமி அறிவியல் கழகம் மற்றும் தேசிய கடல்சார் நிலையம் ஆகியவை அதிகாரபூர்வ அமைப்புகளாக இருக்கும். மத்திய பூமி அறிவியல் அமைச்சகத்தின் கீழ் இது செயல்படும். சர்வதேச எரிசக்தி அமைப்பில் உறுப்பினராவதன் மூலம், இந்தியா உலகெங்கும் உள்ள ஆராய்ச்சிக்கான சிறந்த தொழில்நுட்பங்களால் பயனடையும். இந்தியாவின் மாதிரிகளை சர்வதேச தரத்தின்படி சோதனை செய்ய முடியும். சர்வதேச கல்வி நிலையங்களோடு, கூட்டு சோதனைகளில் இந்தியா ஈடுபடும். இந்தியாவின் ஆராய்ச்சித் திட்டங்கள் இதர நாடுகளோடு சேர்ந்து பரிசோதனை செய்யப்படும். பின்னணி : இந்தியாவின் நீண்ட கடற்கரை மற்றும் மின்சக்தி பற்றாக்குறை, கடல்சார் புதுப்பிக்கத்தக்க எரிசக்தியை ஆராய வேண்டிய தேவையை ஏற்படுத்தியுள்ளது. கடல்களின் பன்முகத்தன்மை, கடல்சார் எரிசக்தியை எடுப்பதில் பல சவால்களை உருவாக்கியுள்ளது. இந்தியாவின் பார்வையில், கடல்சார் எரிசக்தி கருவிகள் (அலை, சுழல் மற்றும் இழுவை) ஆகியவற்றை வணிக மற்றும் தொழில்நுட்ப தேவைகளுக்காக பயன்படுத்த வேண்டியுள்ளது. வெப்பமண்டல நாடுகளில் கடல் வெப்பம் அதிகமாக உள்ளது. இதனால், கடல் வெப்பத்தை மின்சக்தியாக மாற்றுவது இந்தியா போன்ற நாடுகளுக்கு பெரும் வகையில் பயனளிக்கும். தேசிய கடல்சார் தொழில்நுட்ப நிலையம், பூமி அறிவியல் அமைச்சகத்தின் கீழ், கடல் எரிசக்தி மற்றும் கடல்நீரை குடிநீராக மாற்றுவது குறித்து ஆராய்ந்து வருகிறது. சர்வதேச எரிசக்தி அமைப்பு, 29 உறுப்பு நாடுகளுக்கு மாற்று எரிசக்தி மேம்பாடு, எரிசக்தி கொள்கை மற்றும் சர்வதேச எரிசக்தி தொழில்நுட்பம் ஆகியற்றை வழங்குவதோடு, கொள்கை வகுப்பதிலும் உதவுகிறது. 2001ம் ஆண்டு உருவாக்கப்பட்ட கடல் எரிசக்தி அமைப்பு பல்வேறு நாடுகளின் கூட்டுறவோடு, சர்வதேச எரிசக்தி அமைப்பின் வரையறையின் கீழ் செயல்படுகிறது. இந்த அமைப்பில் உறுப்பினராகும் இந்தியாவின் முடிவு, ஆராய்ச்சி மேம்பாடு, வளர்ச்சி, மற்றும் புதிய தொழில்நுட்பங்களை செயல்படுத்துதல் ஆகியவற்றில் உதவும். மேலும் பல்வேறு வகையான கடல் எரிசக்தியை உருவாக்கவும், கடல் நீரை குடிநீராக மாற்றவும், சர்வதேச ஒத்துழைப்பு மற்றும் தகவல் பரிமாற்றத்துக்கு இது உதவும்.
சிங்கப்பூரின் முன்னாள் அதிபர் எஸ்.ஆர்.நாதன் மறைவுக்கு பிரதமர் இரங்கல்

சிங்கப்பூரின் முன்னாள் அதிபர் எஸ்.ஆர்.நாதன் மறைவுக்கு பிரதமர் திரு. நரேந்திர மோடி இரங்கல் தெரிவித்துள்ளார். “சிங்கப்பூரின் முன்னாள் அதிபர் எஸ்.ஆர்.நாதன் மறைவு செய்தி வருத்தத்தை அளிக்கிறது. தனித்துவம் வாய்ந்த தலைவரான அவர் அனைவராலும் பாராட்டப்பட்டார். சிங்கப்பூரின் முன்னாள் அதிபர் மறைவின் ஆழ்ந்த சோக தருணத்தின் போது இந்திய மக்கள் சிங்கப்பூர் மக்களுடன் இனைந்து நிற்போம். அவரது குடும்பத்தினருக்கு எனது இரங்கல்கள்”, என்று பிரதமர் தனது இரங்கல் செய்தியில் குறிபிட்டுள்ளார்.
பிரதமருக்கு அமெரிக்க அதிபர் அளித்த விருந்து: அணுஆயுத கடத்தல்காரர்கள், தீவிரவாதிகளுடன் அரசுகள் உடந்தையாக இருப்பதே மிகப்பெரிய அபாயம் – மோடி

அமெரிக்க அதிபர் திரு. பராக் ஒபாமா அளித்த விருந்தின்போது பிரதமர் திரு. நரேந்திர மோடி அவர்கள் அணு ஆயுதப் பாதுகாப்பில் உள்ள அபாயங்கள் குறித்த தனது கருத்துக்களை தெரிவித்தார். அணு ஆயுத பாதுகாப்பு குறித்து உலகின் கவனத்தை ஈர்த்ததற்காக அமெரிக்க அதிபருக்கு தனது பாராட்டுதல்களை தெரிவித்த பிரதமர், இதன் மூலம் அவர் உலகத்தின் ஒட்டுமொத்த பாதுகாப்பிற்கும் மிகப்பெரும் சேவை செய்துள்ளதாகவும் குறிப்பிட்டார். சமீபத்தில் பிரசல்ஸ் நகரில் நிகழ்ந்த தீவிரவாதிகளின் தாக்குதலை சுட்டிக் காட்டிய பிரதமர், தீவிரவாதத்திடமிருந்து அணுஆயுதத்தினை பாதுகாப்பது எத்தகைய உடனடிக் கடமை என்பதையும், அதில் அடங்கியுள்ள அபாயத்தையும் பிரசல்ஸ் சம்பவம் நமக்கு எச்சரிக்கையாக விடுத்துள்ளது என்றும் குறிப்பிட்டார். இன்றைய தீவிரவாதத்தின் மூன்று அம்சங்களின் மீது நாம் கவனம் செலுத்த வேண்டும் என்றும் திரு. நரேந்திர மோடி தெரிவித்தார். முதலாவது இன்றைய தீவிரவாதம் தனது செயல்களத்தில் மிக மோசமான வன்முறையை அரங்கேற்றி வருகிறது. இரண்டாவதாக, நாம் இப்போது குகையில் ஒளிந்துகொண்டிருக்கும் ஒரு நபரை தேடுவதில்லை; மாறாக, ஒரு கம்ப்யூட்டர் அல்லது ஸ்மார்ட்ஃபோன் வைத்துக் கொண்டு செயல்படுகின்ற, நகரத்தில் உள்ள தீவிரவாதியை நாம் தேடிக் கொண்டிருக்கிறோம். மூன்றாவதாக, அணு ஆயுத கடத்தல்காரர்கள் மற்றும் தீவிரவாதிகளுடன் அரசுகள் கூட்டாகச் செயல்படுவதென்பதே மேலும் அதீதமான அபாயத்தை ஏற்படுத்தியுள்ளது. இன்று பயங்கரவாதமானது வலுப்பெற்றுள்ளதோடு, தீவிரவாதிகள் 21ஆம் நூற்றாண்டின் தொழில்நுட்பத்தை பயன்படுத்தி வருகிறார்கள் என்று குறிப்பிட்ட பிரதமர், இதற்கான நமது பதில் நடவடிக்கைகள் பெரும்பாலும் கடந்த காலத்தைச் சார்ந்ததாகவே இருக்கிறது என்றும் குறிப்பிட்டார். இன்று தீவிரவாதமானது உலகளாவிய அளவில் ஒரு வலைப்பின்னலைக் கொண்டதாக இருக்கும்போது, இந்த அபாயத்தை எதிர்த்து நாம் நாடு வாரியாகவே செயல்பட்டு வருகிறோம் என்றும் அவர் குறிப்பிட்டார். தீவிரவாதத்தின் வீச்சும் அதற்குத் தேவையான பொருட்களை வழங்கும் ஏற்பாடுகளும் உலகளாவிய அளவில் உள்ள நிலையில், உலக நாடுகளின் அரசுகளிடையே உண்மையான ஒத்துழைப்பு என்பது அந்த அளவிற்கு செயல்திறன் உடையதாக இல்லை என்றும் அவர் கூறினார். தீவிரவாத செயல்களைத் தடுக்காமல், அவர்களுக்கு உரிய தண்டனை வழங்காமல், அணுஆயுத தீவிரவாதத்திற்கு எதிராக எவ்வித தற்காப்பு நடவடிக்கையையும் நம்மால் ஏற்படுத்த முடியாது என்றும் பிரதமர் குறிப்பிட்டார். தீவிரவாதம் என்பது யாரோ மற்றொருவருடைய பிரச்சனை என்றும், ‘அவருடைய’ தீவிரவாதி ‘என்னுடைய’ தீவிரவாதி அல்ல என்ற கண்ணோட்டத்தையும் அனைவருமே கைவிட வேண்டும் என்றும் அவர் கூறினார். நாட்டின் முன்னுரிமை மிக்கதொரு விஷயமாக அணுஆயுத பாதுகாப்பு என்பது தொடர்ந்து நீடிக்கிறது என்று சுட்டிக் காட்டிய பிரதமர், அனைத்து நாடுகளும் தங்களது சர்வதேச கடமைகளை நிறைவேற்றுவதில் முழுமையாக கட்டுப்பட வேண்டும் என்றும் கூறினார்.
பிரதமர் அக்டோபர் 5-ஆம் தேதி இமாச்சல பிரதேசம் செல்கிறார்

பிரதமர் திரு.நரேந்திர மோடி 2022 அக்டோபர் 5-ஆம் தேதி இமாச்சல பிரதேசம் செல்கிறார். அங்கு ரூ.3,650 கோடி மதிப்பீட்டிலான வளர்ச்சித் திட்டங்களுக்கு அடிக்கல் நாட்டுகிறார். காலை 11.30 மணிக்கு பிலாஸ்பூரில் கட்டப்பட்டுள்ள எய்ம்ஸ் மருத்துவமனையை திறந்து வைக்கிறார். பின்னர் பிலாஸ்பூரிலுள்ள லுஹ்னு மைதானத்துக்கு மதியம் 12.45 மணிக்கு செல்லும் அவர், பல்வேறு வளர்ச்சித் திட்டங்களுக்கு அடிக்கல் நாட்டுகிறார். தொடர்ந்து பொதுநிகழ்ச்சியில் உரையாற்றுகிறார். பிற்பகல் 3.15 மணிக்கு குலு மைதானத்துக்கு செல்லும் பிரதமர் அங்கு தசரா கொண்டாட்டங்களில் கலந்து கொள்கிறார். எய்ம்ஸ் பிலாஸ்பூர் நாடு முழுவதும் சுகாதார சேவைகளை வலுப்படுத்தும் பிரதமரின் தொலைநோக்குப் பார்வை மற்றும் அர்ப்பணிப்பு உணர்வை வெளிப்படுத்தும் விதமாக பிலாஸ்பூரில் எய்ம்ஸ் மருத்துவமனை கட்டப்பட்டுள்ளது. அக்டோபர் 2017-ஆம் ஆண்டு பிரதமர் மோடியால் அடிக்கல் நாட்டப்பட்ட இந்த மருத்துவமனை, பிரதமரின் சுகாதாரப் பாதுகாப்புத் திட்டத்தின்கீழ் நிறுவப்பட்டுள்ளது. சுமார் 1,470 கோடி ரூபாய் மதிப்பீட்டில் கட்டப்பட்டுள்ள பிலாஸ்பூர் எய்ம்ஸ் மருத்துவமனை, 18 சிறப்பு மற்றும் 17 தனிசிறப்பு பிரிவுகள், 64 தீவிர சிகிச்சை படுக்கைகளுடன் மொத்தம் 750 படுக்கைகள் மற்றும் அனைத்து வசதிகளையும் உள்ளடக்கிய அறுவை சிகிச்சை அரங்குகள் உள்ளன. இந்த மருத்துவமனை 247 ஏக்கர் பரப்பளவில் கட்டப்பட்டுள்ளது. —–
கர்நாடகா மாநிலம் பாடூரில் உள்ள கேந்திரமான பெட்ரோல் இருப்பை வெளிநாடுகளில் இருந்து செயல்பட்டு வரும் தேசிய எண்ணெய் நிறுவனங்கள் நிரப்பிக் கொள்ள மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் கூடிய மத்திய அமைச்சரவை கர்நாடக மாநிலம் பாடூரில் உள்ள கேந்திரமான பெட்ரோல் சேமிப்புக் கிடங்கை வெளிநாடுகளில் இருந்து செயல்பட்டு வரும் தேசிய எண்ணெய் நிறுவனங்கள் பயன்படுத்திக் கொள்ள தனது ஒப்புதலை வழங்கியது. பாடூரில் உள்ள கேந்திர பெட்ரோல் சேமிப்புக் கிடங்கு என்பது பூமிக்குக் கீழே குகைப் பாறைகளில் சேமிப்பதாகும். இதன் மொத்த கொள்ளளவு 25 லட்சம் மெட்ரிக் டன்கள் ஆகும். தலா 6.25 லட்சம் மெட்ரிக் டன்களைக் கொண்ட நான்கு பகுதிகளாக இது அமைந்துள்ளது. மத்திய அரசின் பட்ஜெட் உதவியை சார்ந்திருப்பதைக் குறைக்கும் நோக்குடனேயே பொது-தனியார் கூட்டுச் செயல்பாட்டு முறையில் இந்த கையிருப்பை பயன்படுத்திக் கொள்வது என முடிவு செய்யப்பட்டது. இந்திய கேந்திரமான பெட்ரோலிய சேமிப்பு நிறுவனம் (ஐஎஸ்பிஆர்எல்) என்ற நிறுவனம் மொத்தம் 53 லட்சத்து 30 ஆயிரம் மெட்ரிக் டன்கள் கச்சா எண்ணெயை சேமித்து வைக்க பூமிக்கடியில் குகைபோன்ற அமைப்புகளை உருவாக்கி நடத்தி வருகிறது. இவை விசாகப்பட்டினம் (கொள்ளளவு 13 லட்சத்து 30ஆயிரம் மெட்ரிக் டன்கள்) மங்களூர் ( 15 லட்சம் மெட்ரிக் டன்கள்) பாடூர் (25 லட்சம் மெட்ரிக் டன்கள்) இந்த திட்ட்த்தின் முதல் கட்டத்தில் உருவாக்கப்பட்டுள்ள இந்த சேமிப்புக் கிடங்குகள் மூன்றும் சேர்ந்து 2017-18ஆம் ஆண்டின் நுகர்வு புள்ளிவிவரங்களின்படி இந்தியாவின் 95 நாட்களுக்கான தேவைகளை நிறைவேற்றுவதாக இருக்கும். கூடுதலாக இதுபோன்று 65 லட்சம் கொள்ளளவு கொண்ட சேமிப்புக் கிடங்குகளை ஒடிசா மாநிலத்தின் சண்டிகோல் மற்றும் கர்நாடகாவின் பாடூர் ஆகிய இடங்களில் உருவாக்கவும் 2018 ஜூனில் அரசு கொள்கையளவிலான ஒப்புதல் வழங்கியிருந்தது. இவை நிறைவேறும்போது இந்தியாவின் 11.5 நாள் பெட்ரோல் தேவைகளை நிறைவு செய்வதாக அவை இருக்கும்.
பிரசெல்சு  நகரத்தில் நடந்த தாக்குதலுக்கு பிரதமர் கண்டனம்

பிரஸ்ஸல்சு மீது நடத்தப்பட்ட தாக்குதலுக்கு பிரதமர் திரு. நரேந்திர மோடி கண்டனம் தெரிவித்துள்ளார். ” பிரஸ்ஸல்சிலிருந்து வரும் தகவல் கவலை அளிக்க கூடியதாக உள்ளது. இந்த தாக்குதல் கண்டனத்திற்குரியது. இந்த தாக்குதலில் உயிர் இழந்தவர்கள் குடும்பத்தினருக்கு எனது இரங்கலை தெரிவித்துக்கொள்கிறேன். மேலும், காயமடைந்தவர்கள் விரைவில் குணமடைய வேண்டுகிறேன்” என்று பிரதமர் கூறியுள்ளார்.
பிஎஸ்எல்வி சி52 வெற்றிகரமாக செலுத்தப்பட்டதற்கு இந்திய விண்வெளி விஞ்ஞானிகளைப் பிரதமர் பாராட்டியுள்ளார்

பிஎஸ்எல்வி சி52 வெற்றிகரமாக செலுத்தப்பட்டதற்கு இந்திய விண்வெளி விஞ்ஞானிகளைப் பிரதமர் திரு நரேந்திர மோடி பாராட்டியுள்ளார். டுவிட்டரில் பிரதமர் கூறியிருப்பதாவது: “பிஎஸ்எல்வி சி52 வெற்றிகரமாக செலுத்தப்பட்டதற்கு நமது விண்வெளி விஞ்ஞானிகளுக்குப் பாராட்டுக்கள். வேளாண்மைக்கு, வனங்களுக்கு, தோட்டப் பயிர்களுக்கு அனைத்து வானிலை நிலவரங்களையும், மண்ணின் ஈரப்பதம், நீர் வளம், வெள்ள நிலவரம் ஆகியவற்றின் படங்களை இஓஎஸ்-04 செயற்கைக்கோள் துல்லியமாக வழங்கும்.”
என்சிசி தினத்தையொட்டி என்சிசி-யினருக்கு பிரதமர் வாழ்த்து

தேசிய மாணவர் படை தினத்தையொட்டி, தேசிய மாணவர் படையினருக்கு பிரதமர் திரு நரேந்திர மோடி வாழ்த்து தெரிவித்துள்ளார். என்சிசி முன்னாள் மாணவர் சங்கத்தின் நடவடிக்கைகளில் பங்கேற்று ஆதரவளிக்க வேண்டும் என்று என்சிசி முன்னாள் மாணவர் படையினரை திரு மோடி வலியுறுத்தியுள்ளார். இது தொடர்பாக அவர் வெளியிட்டுள்ள டுவிட்டர் பதிவுகளில் கூறியிருப்பதாவது; என்சிசி தினத்தையொட்டி வாழ்த்துக்கள். ‘’ ஒற்றுமை மற்றும் ஒழுக்கம்’’ என்னும் குறிக்கோளால் ஈர்க்கப்பட்டுள்ள இந்திய இளைஞர்களுக்கு, அவர்களின் உண்மையான ஆற்றலை உணர்ந்து கொள்ளும் வகையில் பெரும் அனுபவத்தை என்சிசி வழங்குவதுடன், நாட்டைக் கட்டமைப்பதில், பங்கேற்கவும் செய்கிறது. இந்த ஆண்டு ஜனவரியில் நடந்த என்சிசி பேரணியில் எனது உரை. சில தினங்களுக்கு முன்பு, ஜான்சியில் ‘’ ராஷ்ட்ர ரக்சா சம்பர்பன் பர்வ்’’-ன் போது, என்சிசி முன்னாள் மாணவர் சங்கத்தின் முதல் உறுப்பினராக என்னைப் பதிவு செய்துகொள்ளும் பெருமையைப் பெற்றேன். என்சிசி-யுடன் தொடர்பு கொண்டிருந்த அனைவரையும் ஒன்றாக கொண்டு வரும் முன்னாள் மாணவர் சங்கத்தை உருவாக்குவது பாராட்டுக்குரிய முயற்சியாகும். இந்தியா முழுவதும் உள்ள என்சிசி முன்னாள் மாணவர்கள், என்சிசி முன்னாள் மாணவர் சங்கத்தின் நடவடிக்கைகளில் பங்கேற்று ஆதரவளிப்பதன் மூலம் அதனைச் செழுமைப்படுத்த வேண்டும் என நான் வலியுறுத்துகிறேன். என்சிசி அனுபவங்களை மேலும் துடிப்புடனும், அர்த்தமுள்ளதாகவும் ஆக்க இந்திய அரசும் பல முயற்சிகளை மேற்கொண்டுள்ளது.
காமன்வெல்த் விளையாட்டுப் போட்டிகளில் பதக்கம் வென்றவர்களுக்குப் பிரதமர் பாராட்டு தெரிவித்துள்ளார்

காமன்வெல்த் விளையாட்டுப் போட்டிகளில் பதக்கம் வென்றவர்களுக்குப் பிரதமர் திரு. நரேந்திர மோடி பாராட்டு தெரிவித்துள்ளார். பளுதூக்கும் வீர்ர்கள், வீராங்கனைகளுக்குப் பாராட்டு தெரிவித்துள்ள பிரதமர், “ராகல வெங்கட் ராகுல் தங்கப்பதக்கம் வென்றது பெருமிதத்துக்குரியது. பளுதூக்கும் வீர்ர்கள், வீராங்கனைகளின் அளப்பரிய வெற்றி பளுதூக்குதலை விரும்பி ஏற்க அதிகமான இளைஞர்களுக்கு ஊக்கச்சக்தியாக இருக்கும் என்று நான் நம்புகிறேன். மகளிருக்கான 69 கிலோகிராம் பளுதூக்குதல் பிரிவில் தங்கப்பதக்கம் வென்ற பூனம் யாதவை இந்தியா பாராட்டுகிறது. பளுதூக்குதலில் அவரது அர்ப்பணிப்பு உண்மையிலேயே வியக்கத்தக்கதாகும்” என்று கூறியுள்ளார். துப்பாக்கி சுடும் வீர்ர்கள், வீராங்கனைகளைப் பாராட்டியுள்ள பிரதமர், “2018-ம் ஆண்டின் காமன்வெல்த் போட்டிகளில் நமது நாட்டின் துப்பாக்கிச்சுடும் வீர்ர்களும், வீராங்கனைகளும் சிறந்து விளங்குகின்றனர். மனு பாக்கர் தனது மிகச் சிறந்த திறனைத் தொடர்ந்து வெளிப்படுத்தி மகளிருக்கான 10 மீட்டர் ஏர்பிஸ்டல் பிரிவில் தங்கம் வென்றுள்ளார். அவருக்கு எனது வாழ்த்துக்கள். மகளிருக்கான 10 மீட்டர் ஏர்பிஸ்டல் பிரிவில் ஹீனா சித்து வெள்ளிப் பதக்கம் வென்றது மகிழ்ச்சி அளிக்கிறது. அவருக்கு எனது பாராட்டுக்கள். அவரின் எதிர்காலச் செயல்பாடுகளுக்கு நல்வாழ்த்துக்கள். நம்பிக்கை அளிக்கும் துப்பாக்கிச் சுடும் வீர்ர் ரவிக்குமார் ஆடவருக்கான 10 மீட்டர் ஏர்ரைபிள் பிரிவில் வெண்கலப் பதக்கம் வென்றுள்ளார். அவரது வெற்றி குறித்து ஒவ்வொரு இந்தியரும் பெருமிதம் கொள்கிறார்கள். துப்பாக்கிச்சுடும் இந்த இளம் வீர்ர், விளையாட்டுத் துறைக்கு வளமான பங்களிப்பைச் செய்திருக்கிறார்” என்றும் கூறியுள்ளார்.